Broen sesong 3:Krim kokt på de rette ingrediensene 

Broen sesong 3 går tilbake til å følge den skandinaviske krimoppskriften til punkt og prikke. 
Slik blir det gode resultater av. 

NB! 
Ikke les videre hvis du ikke har sett Broen sesong 2. 

Etter en skuffende innspurt på andre sesong av Broen , som på ingen måte holdt hva første halvdel lovet, har manusforfatterne strammet grepet. 
Tredje sesong byr igjen på en kjølig og kalkulert oppbygning av serien, hvor man nærmest kan stille klokken etter spenningshøydepunktene. 
De rigide formgrepene som gjorde dette til en braksuksess i første omgang, er nå den samme veltrimmede skandinaviske krimoppskriften som skal få serien tilbake i toppsjiktet. 

Tidsriktige temaer 

Som vanlig har manusforfatterne kommet opp med et plott og en rammehistorie som føles både tidsriktig og relevant. 
Forrige gang var det miljøterrorisme og dyrevern som var tema, denne gang er det feminisme, ytringsfrihet, kjønnsidentitet og homofiles rettigheter som står på menyen. 

En kjent feminist og samfunnsdebattant blir funnet drept i en lagerbygning. 
Hun er oppstilt som en dukke i et dukkehus, rundt det som skal ligne på middagsbordet til en kjernefamilie. 
Ritualet er neppe ment for å lette stemningen, for hjertet er skåret ut av kroppen hennes. 

Dette mente vi om Broen sesong 1: 

Mer ensom enn noen gang 

Drapsofferet er dansk, men blir funnet på svensk jord, så det er igjen duket for et samarbeid mellom politiet i København og Malmö. 
Men utgangspunktet denne gang er alt annet enn bra. 
Etter at politietterforsker Saga Norén fikk arrestert en av sine få venner, politietterforsker Martin Rhode for drap, har hun fått mange uvenner i politiet. 
Hun er fremmedgjort og mer ensom enn noen gang, og det hjelper heller ikke hennes sjef og mentor Hans har fått seg et kjærlighetsliv, og ikke lenger har tid til å ta telefon hver gang hun trenger råd. 

Her er flere tips til nye serier : 

River opp gamle sår 

Heller ikke i denne sesongen slås det fast at Saga har Asperger syndrom, men det legges ikke skjul på at hun ikke er som alle andre. 
Sagas sorg og savn etter Martin viser glimt av en sårere side ved hennes personlighet, som hun vanligvis ikke tillater seg å kjenne på. 

Denne sårheten har potensial til å bli til et blødende sår når moren til Saga plutselig dukker opp. 
Hele fortiden, med søsterens selvmord og en barndom preget av psykisk og fysisk mishandling, rives opp igjen, og det er tvilsomt om Saga kan tåle dette alene. 

Et finmasket nett av historier 

Selv om det vies langt større oppmerksomhet til Sagas personlige historie er det fortsatt krimgåten som står i sentrum. 
Kort tid etter at det første drapsofferet blir funnet, drepes også en liberal prest. 
Begges linkes kjapt til en konservativ blogger, som er kjent for å tøye ytringsfrihetens strikk til det maksimale. 
Ikke lenge etter viser det seg at hun også er gift med en mann som jobber på et av drapsstedene. 
Snart veves en rekke rollefigurer og historier sammen i et finmasket nett, men i kjent Broen-stil er ting sjeldent slik de først ser ut. 

HBO har flere nyheter denne høsten: 

En cool kvinnelig sølvrev 

Det har vært knyttet stor spenning til hvem som skal ta over rollen som Sagas makker, og serieskaperne har visst at dette er noe publikum vil ha sterke meninger om. 
Valget falt til slutt på Hanne, en cool kvinnelig sølvrev i starten av 60-årene, som ikke tar dritt fra noen. 

Dette oppleves som et friskt og fremoverlent grep, da denne sammensetningen av en politiduo er fortsatt noe vi har til gode å oppleve i Hollywood. 
Dessverre får vi ikke ta noe dypdykk i dynamikken mellom Saga og Hanne, da ytre omstendigheter ganske raskt sørger for et skifte av makker. 

Rusproblemer og en mørk hemmelighet 

Inn fra sidelinjen kommer den utadvendte Henrik, med fotografisk hukommelse, et stort rusproblem og en mørk hemmelighet. 
Altså ikke helt ulik sin forgjenger, Martin. 
Men heldigvis får Henrik plass til å utvikle sin egen personlighet. 
Etter hvert kan det virke som han har mer til felles med Saga enn man skulle tro, noe som gir rom for en ny partnerdynamikk. 

Har lært av sine feil 

Det kan virke som manusforfatterne har tatt lærdom av sine feil fra forrige sesong, hvor de ble litt vel løsslupne, og denne gang holder seg til oppskriften. 
Det har de forøvrig all grunn til, for skandinavisk krim er blitt en raffinert, smart og velsmakende sjanger. 

Basert på første halvdel av Broens tredje sesong er det mer enn nok her til å holde seerne klistret til sofaen fra start til slutt, enten man ønsker å nyte det på strømmende eller lineært vis. 

Trenger du flere TV-tips? 
Her er ti serier du ikke bør gå glipp av: 
